HMS Duchess (D154)

HMS Duchess (viirinumero D154) oli Britannian kuninkaallisen laivaston Daring-luokan hävittäjä. Se lainattiin 1964 Australialle, joka lunasti 1972 aluksen.

 Valmistus 

Alus tilattiin John I. Thornycroft and Companylta Woolstonista, missä köli laskettiin 8. heinäkuuta 1948. Alus laskettiin vesille 9. huhtikuuta 1951 kumminaan neljännen merilordin, vara-amiraali Louis Mountbattenin puoliso, kreivitär Mountbatten of Burma ja valmistui 23. lokakuuta 1952.English 2008, s. 196.

 Palvelus 
Palvelukseen otettaessa alus liitettiin Kotilaivastoon. Se oli syyskuusta 1954 heinäkuuhun 1955 Välimeren laivastossa. Alus saattoi vuoden 1954 lopulla HMY Britanniaa kuningatar Elisabetin ja prinssi Philipin maailmanympärimatkan viimeisellä osuudella. Alus palasi 1956 Välimerelle Suezin kriisin aikana. Se oli tämän jälkeen Käukoidän laivaston strategisena reservinä. Alus päätettiin 1964 lainata Australialle, kun Australian laivastossa palvellut sisaralus HMAS Voyager oli tuhoutunut kolaroituaan lentotukialus HMAS Melbournen kanssa.

 Australian laivasto 
Duchess saapui 19. huhtikuuta 1964 Sydneyyn miehitettynä Australian ja Britannian kuninkaallisten laivastojen henkilöstöllä. Viikkoa myöhemmin alus siirrettiin huollettavaksi Williamstownin laivastontelakalle, missä se otettiin 8. toukokuuta 1964 Australian laivaston palvelukseen ensimmäisenä päällikkönään Ian Burnside. Miehistössä olleet Britannian kuninkaallisen laivaston miehet palasivat Britanniaan.

Alus vapautui telakalta 20. marraskuuta, jonka jälkeen se siirtyi uuteen tukikohtaansa Sydneyyn. Alus saapui tukikohtaansa 22. marraskuuta aloittaen kouluttautumisen ensimmäiseen palvelustehtäväänsä, joka alkoi 19. tammikuuta 1965. Se saapui 6. helmikuuta Singaporeen vapauttaen HMAS Vampiren palaamaan Australiaan. Duchess aloitti ensimmäisen partiomatkansa 11. helmikuuta Malakansalmessa Pulau Jarakin edustalla ja Singaporensalmessa palaten Singaporeen 24. helmikuuta. Alus palasi 19. maaliskuuta Sydneyyn, mistä se jatkoi seuraavana päivänä Williamstowniin huoltoon ja miehistön lepoon.

Australian hallitus ilmoitti 29. huhtikuuta 1965 jalkaväkipataljoonan lähettämisestä Vietnamiin. Alus suojasi 1st Royal Australian Regimentiä kuljettaneen HMAS Sydneyn Vung Tauhun, mistä lähdettiin paluumatkalle 11. kesäkuuta. Alukset palasivat Sydneyyn 5. heinäkuuta, missä Duchess siirrettiin huollettavaksi.

Alus lähti 11. elokuuta 1965 partiomatkalle Singaporeen. Alus vapautui partiotehtävistä ja lähti 10. syyskuuta Manukseen, mistä se saattoi Vendettan kanssa Sydneyn Vung Tauhun. Osasto saapui 28. syyskuuta määränpäähänsä, mistä Duchess lähti kuorman purun jälkeen Hongkongiin. Alus lähti 26. lokakuuta Hongkongista palaten saattajaksi. Se oli joulun ja uuden vuoden Hongkongissa huollossa, mistä se lähti 4. tammikuuta 1966 partiomatkalle Borneon ympärille ja Tawaun vartiolaivaksi. Alus saapui 2. maaliskuuta 1966 Darwiniin, mikä päätti seitsemän kuukauden palvelusjakson. Alus saapui 12. maaliskuuta Sydneyyn, missä se siirrettiin välittömästi Garden Islandin telakalle huollettavaksi. Alus vapautui 22. elokuuta telakalta, minkä jälkeen se oli Itä-Australian alueella.

Alus lähti 4. tammikuuta 1967 Vampiren kanssa Sydneystä. Alukset saapuivat 20. tammikuuta Singaporeen, missä ne korvasivat Parramattan ja Yarran. Indonesian–Malesian konfrontaatio oli päättynyt edellisenä vuonna Bangkokin päytäkirjan ratifiointiin, mikä rauhoitti aluetta. Alus osallistui erilaisiin harjoituksiin sekä vieraili satamissa kuten Telok Kekekissä, Pulau Langkawissa, Pulau Song Songissa, Bangkokissa, Hongkongissa ja Singaporessa.  Aluksella nostettiin 1. maaliskuuta 1967 ensi kertaa vasta käyttöön otettu uusi Australian valkoinen sotalippu. Alus palasi 17. kesäkuuta Stuartin kanssa Sydneyyn, missä se siirrettiin huollettavaksi Garden Islandin telakalle. Laivastoministeri Don Chipp ilmoitti 12. lokakuuta 1967 aluksen laina-ajan jatkamisesta huhtikuuhun 1972.

Alus vapautui 3. kesäkuuta 1968 telakalta muutostöiden jälkeisiin koeajoihin ja miehistökoulutukseen. Se lähti 8. heinäkuuta Sydneystä Uuteen-Seelantiin AUCKEX harjoitukseen. Matkalla alus vieraili Aucklandissa ja Dunedinissa, kunnes se palasi 29. heinäkuuta Sydneyyn. Alus osallistui 23. syyskuuta neljän maan Salomon saarten ja Australian itärannikon välisellä merialueella järjestettyyn CORAL SANDS -harjoitukseen, jonka Australian laivasto johti. Harjoituksen päätyttyä alus lähti Yarran kanssa Singaporeen, jonne ne saapuivat 10. lokakuuta. Harjoitusten ja laivastovierailuiden jälkeen alus lähti operaatio Trudge 1:een, jossa se saattoi 9 RAR:a kuljettavan saattueen Sydneystä Vung Tauhun. Alus saapui 20. marraskuuta Vung Tauhun, mistä se jatkoi Hongkongiin kaksipäiväiselle vierailulle. Alus jatkoi pohjoiseen ja vieraili Etelä-Koreassa Inchonissa ja Chinhaessa sekä Japanissa Nagasakissa ja Kuressa. Alus käänsi 13. joulukuuta suunnan etelään ja saapui kolme päivää myöhemmin Hongkongiin, missä se oli joulun ja uuden vuoden.

Alus lähti 4. tammikuuta 1969 Hongkongista Singaporen kautta Pakistaniin, Intiaan ja Ceylonille. Matkalla alus harjoittelu Britannian kuninkaallisen laivaston alusten kanssa. Alus lähti 23. tammikuuta Trincomaleesta Malesiaan FOTEX 69 -harjoitukseen. Se oli Singaporessa huollossa, minkä päätyttyä alus vieraili Palau Tiomanilla, Bangkokissa ja Hongkongissa. Alus palasi 25. maaliskuuta Singaporeen, jossa se osallistui harjoituksiin. Alus lähti 2. huhtikuuta kotimatkalle ja saapui 18. huhtikuuta Sydneyyn. oltuaan kuusi kuukautta matkalla.

Alus osallistui harjoituksiin ja oli huollossa, kunnes se lähti 16. marraskuuta Sydneystä partiomatkalle. Alus saattoi Sydneyn Vung Tauhun, mistä se siirtyi Singaporeen. Alus saapui 30. marraskuuta Singaporeen, missä se huollettiin. Alus vieraili Filippiineillä Subic Bayssä ja Hongkongissa, missä se vietti joulun. Alus palasi 12. tammikuuta Singaporeen, missä se osallistui 19. tammikuuta alkaneeseen JANEX-harjoitukseen. Harjoituksen päätyttyä alus vieraili Port Swettenhamissa, Kota Kinabalussa, Manilassa, Bangkokissa, Hongkongissa, Osakassa, Kobessa, Subic Bayssä ja Singaporessa. Alus osallistui 23. maaliskuuta-9. huhtikuuta Etelä-Kiinan merellä Seaton järjestämään SEA ROVER -harjoitukseen. Alus lähti 25. toukokuuta Singaporesta Sydneyyn, jonne se saapui 5. kesäkuuta. Alus siirrettiin Garden Islandin telakalle huollettavaksi.

Telakalta alus vapautui 8. helmikuuta 1971 koeajoihin ja miehistökoulutukseen, kunnes se lähti 18. maaliskuuta partiomatkalle Aasian rannikolle. Alus saapui 1. huhtikuuta Singaporeen, missä sen ensimmäisenä tehtävänä oli saattaa Sydney Vung Tauhun. Tehtävästä vapauduttuaan alus vieraili Hongkongissa, Osakassa, Okinawalla, Subic Bayssä ennen paluuta Singaporeen 7. toukokuuta. Alus saattoi 17. toukokuuta Sydneyn Vung Tauhun, mistä se jatkoi Hongkongiin. Alus lähti 8. kesäkuuta Guamin ja Manuksen kautta Sydneyyn, jonne se saapui 25. kesäkuuta. Alus siirrettiin modernisoitavaksi Garden Islandin telakalle, mistä se palasi 13. marraskuuta 1971. Vuoden lopun alus oli Itä-Australian harjoitusalueella.

Alus lähti 27. tammikuuta 1972 partiomatkalle Aasian rannikolle. Vierailtuaan Manuksessa matka jatkui Filippiinien aluevesille. Alus osallistui 15. helmikuuta alkaen Seaton SEA HAWK -harjoitukseen, jonka päätyttyä se lähti Hongkongiin ja Singaporeen GENESIS-harjoitukseen. Alus palasi 14. huhtikuuta Fremantleen, mistä se jatkoi Adelaiden kautta Sydneyyn.

Paluun jälkeen alus oli Garden Islandilla huollettavana miehistön ollessa vapaalla. Alus jatkoi heinäkuussa 1972 normaalia rauhan ajan palvelusta harjoituksineen. Alus oli 25. heinäkuuta ammunnoissa, minkä jälkeen se oli lentotukialus HMAS Melbournen saattajana.

Elokuussa 1972 Australian hallitus lunasti aluksen 150 000 punnalla. Aluksella koulutettiin alipäällystöä, joille järjestettiin koulutuspurjehdus Port Moresbyyn. Alus palasi 8. syyskuuta Sydneyyn, missä miehistökoulutus jatkui marraskuulle. Alus lähti 3. tammikuuta 1973 Sydneystä Williamstownin telakalle, minne se saapui kaksi päivää myöhemmin. Alus poistettiin palveluksesta 26. tammikuuta valmistauduttaessa modernisointiin. Modernisoinnissa takakannen X-tykki poistettiin ja tilalle rakennettiin koululaivan edellyttämiä luokkatiloja. Se palautettiin palvelukseen 14. elokuuta 1974.

Alus aloitti 20. tammikuuta 1975 ensimmäisen koulutuspurjehduksensa. Alus vieraili Lounais-Australiassa ja Uudessa-Seelannissa. Se teki tämän jälkeen koulutuspurjehduksia ainakin vuoden 1975 lopulla, 1976 ja 1977.

Alus poistettiin palveluksesta syyskuussa 1977 ja alusluettelosta 24. lokakuuta. Alus myytiin romutettavaksi 7. toukokuuta 1980 ja lähti 9. heinäkuuta hinattuna Sydneystä kohti Taiwania, missä Tung Ho Steel Enterprise Corporation romutti aluksen.

Lähteet

 Viitteet 

Luokka:Kuninkaallisen laivaston Daring-luokan hävittäjät (1949)
Luokka:Thornycroftin valmistamat alukset
Luokka:Yhdistyneen kuningaskunnan toisen maailmansodan hävittäjät
Luokka:Yhdistyneen kuningaskunnan kylmän sodan hävittäjät